Diari Oficial de la Generalitat Valenciana


Sumari del DOGV 2331, del 24-08-1994 (1994/832243)

ORDRE de 28 de juny de 1994, de la Conselleria d'Administració Pública, per la qual s'homologa la modificació d'estatuts de la Mancomunitat d'Espada-Millars, en haver-s'hi adherit els municipis de Fanzara i Vallat.
----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/06/28/(2)/dof/vci/html**

### Dades del document

Número de DOGV
:   2331

Data del DOGV
:   24-08-1994

Secció del DOGV
:   DISPOSICIONS GENERALS

Número del document
:   1994/832243


Data del document
:   28-06-1994

Organisme emissor
:   Conselleria d'Administració Pública

Tipus de document
:   Ordre

ORDRE de 28 de juny de 1994, de la Conselleria d'Administració Pública, per la qual s'homologa la modificació d'estatuts de la Mancomunitat d'Espadà-Millars, en haver-s'hi adherit els municipis de Fanzara i Vallat. [94/4937]  
La Mancomunitat d'Espadà-Millars, de la província de Castelló, ha aprovat la modificació dels seus estatuts on s'inclou l'adhesió dels municipis de Fanzara i Vallat.  
Tramès l'expedient tramitat i els estatuts aprovats a aquesta conselleria, s'ha observat que compleixen en tots els seus termes la legislació vigent al respecte, sense haver-s'hi advertit cap infracció de l'ordenament jurídic, ni menyscapte de les competències d'aquesta comunitat autònoma, ni interferència en l'exercici.  
Per tot això, i d'acord amb el que disposa el Reial Decret 695/1979, de 13 de febrer, de transferències, en relació amb el Decret de la Presidència de la Generalitat Valenciana 10/1985, de 21 de juny,  
ORDENE:  
Article únic  
S'homologa la modificació d'Estatuts de la Mancomunitat d'Espadà-Millars, en haver-s'hi adherit els municipis de Fanzara i Vallat i haver-se acreditat en l'expedient la legalitat de les actuacions.  
València, 28 de juny de 1994  
El conseller d'Administració Pública,  
LUIS BERENGUER FUSTER  
ANNEX  
Estatuts de la Mancomunitat Espadà-Millars  
Article primer. Municipis que integren la mancomunitat  
Les entitats locals d'Alcudia de Veo, Argelita, Ayódar, Espadilla, Fanzara, Fuentes de Ayódar, Suera, Tales, Toga, Torralba del Pinar, Torrechiva, Vallat i Villamalur, totes de la província de Castelló, a l'empara del que disposa l'ordenament jurídic vigent, acorden constituir-se en mancomunitat voluntària d'entitats locals per a l'organització i prestació en forma mancomunada de les obres, serveis o activitats de la seua competència, que s'inclouen en aquests estatuts.  
Article segon. Denominació i seu  
1. La mancomunitat es denominarà Espadà-Millars, i tindrà la seu a la casa consistorial de la corporació local de Tales, com a capçalera de l'agrupació per al manteniment de personal administratiu en comú constituïda per l'esmentat ajuntament i la mancomunitat.  
2. En els supòsits de dissolució de l'agrupació per a manteniment de personal, o separació de la mancomunitat de l'Ajuntament de Tales, correspondrà al ple, per majoria absoluta dels seus membres, aprovar el canvi de seu d'aquesta.  
Article tercer. Fins  
1. Presentar de forma conjunta, davant l'administració, els problemes que afecten els nostres pobles per aconseguir una millor solució.  
2. Fomentar les iniciatives que ajuden els interessos generals de la mancomunitat, i fer possible el desenvolupament i la realització de les obres i serveis acordats, tendents a la consecució dels següents fins:  
a) Defensa del medi ambient i equilibri ecològic.  
b) Serveis d'assistència i equipament.  
c) Serveis educatius, culturals, esportius i d'oci.  
d) Serveis sanitaris.  
e) Assessorament jurídic, tècnic i administratiu.  
f) Promoció i dotació d'atenció turística.  
g) Foment del desenvolupament comercial, industrial, agrícola i ramader.  
h) Vies de comunicació i transports públics.  
i) Mitjans socials d'informació.  
j) També aquells altres serveis inclosos en l'àmbit de la competència municipal, segons els termes de la legislació vigent en cada moment de l'Estat i de la comunitat autònoma, després d'aprovats pel ple de la mancomunitat.  
3. La mancomunitat podrà realitzar la prestació i explotació dels serveis, d'acord amb qualsevol de les formes previstes en l'ordenament jurídic vigent.  
4. Cada municipi haurà d'aprovar en ple si s'integra o no en la prestació de cadascun dels serveis de la mancomunitat.  
5. La integració d'un municipi en la prestació d'un servei per la mancomunitat, suposarà que aquesta se subroga la titularitat d'aquest a tots els efectes.  
Article quart. Capacitat jurídica  
La mancomunitat, per la seua condició d'entitat local, tindrà personalitat jurídica i capacitat d'obrar plena per al compliment dels fins que li són propis i, en tot cas, independents de la dels municipis que la constitueixen.  
Article cinquè. òrgans de la mancomunitat  
1. Els òrgans de govern de la mancomunitat seran representatius dels ajuntament mancomunats.  
2. Els òrgans de govern són:  
a) El ple de la mancomunitat.  
b) El president.  
c) El vicepresident.  
d) La comissió de govern.  
3. Podran, igualment, crear-se totes les comissions informatives que es requeresquen, tenint en compte el nombre de serveis que la mancomunitat preste.  
Cada comissió estarà integrada de forma que la seua composició s'acomode a la proporcionalitat que hi ha entre els distints grups polítics representats en la mancomunitat.  
Article sisè. Ple de la mancomunitat  
1. El ple de la mancomunitat estarà integrat pels vocals representants de les entitats mancomunades, elegits pels respectius plens, de la manera següent:  
- Fins a 100 habitants 1 vocal  
- De 101 a 300 habitants 2 vocals  
- De 301 a 500 habitants 3 vocals  
- De 501 a 1.000 habitants 4 vocals  
- De 1001 en endavant 5 vocals  
Els municipis mancomunats que amb motiu de l'aprovació de la rectificació anual dels respectius padrons municipals d'habitants queden per damunt o per davall del tram de població en què es trobaven, d'acord amb el paràgraf anterior, variaran en més o en menys el nombre dels seus vocals en el ple de la mancomunitat i, en conseqüència, la seua aportació a les despeses d'aquesta.  
2. Els vocals de cada municipi mancomunat seran elegits pels respectius plens per majoria absoluta d'entre els seus components. Si realitzada la votació no s'arriba a l'esmentada majoria, es procedirà a una nova votació vint-i-quatre hores després. En el cas que no s'obtinga el quòrum necessari, quedarà elegit aquell que haja obtingut la majoria simple dels vots emesos.  
3. Les entitats locals nomenaran un vocal suplent de cadascun dels representants de la mancomunitat, amb les mateixes prerrogatives que el titular.  
4. El mandat dels vocals coincideix amb el de les seues respectives corporacions.  
Article setè. Designació i terminis  
1. Després de la celebració d'eleccions locals, i dins el termini previst per la llei per a la designació de representants en òrgans col·legiats, les entitats locals hauran de nomenar el vocal o vocals representants d'aquestes en la mancomunitat, i hauran de comunicar el resultat a aquesta.  
2. Fins a la data de constitució del nou ple, actuarà en funcions l'anterior i el seu president.  
3. Transcorregut el termini per a la designació de vocals per les entitats locals i dins dels deu dies següents, es procedirà a la constitució del nou ple de la mancomunitat i designació de president.  
4. Durant el període al qual es refereix el paràgraf 2, sols es podrà dur a terme la gestió ordinària de la mancomunitat.  
Article vuitè. Competències i atribucions del ple  
Correspon al ple de la mancomunitat:  
a) La modificació dels estatuts.  
b) La separació forçosa de membres de la mancomunitat.  
c) L'aprovació de les ordenances i tarifes de caràcter general que afecten els usuaris dels serveis.  
d) La incorporació de nous membres.  
e) La dissolució de la mancomunitat.  
f) L'aprovació de plans i projectes necessaris per a l'establiment, desenvolupament i gestió de les obres, serveis o activitats previstes com a finalitats de la mancomunitat.  
g) La creació, estructura i règim de funcionament de la comissió de govern, si escau.  
h) L'assumpció dels nous serveis previstos en l'apartat j) de l'article tres, paràgraf segon, no prestats inicialment.  
i) La determinació de la forma de gestió dels serveis.  
j) L'aprovació de les aportacions econòmiques a realitzar pels municipis mancomunats.  
k) L'aprovació del canvi de nom o seu de la mancomunitat.  
l) La determinació de l'aportació inicial a realitzar pels municipis que s'adheresquen a la mancomunitat amb posterioritat a la seua constitució.  
m) Totes quantes la legislació atribuesca al ple de les entitats locals, per al compliment de les seues finalitats.  
2. El ple podrà delegar les competències recollides en els paràgrafs c), f), h), i) i j), en un altre òrgan de la mancomunitat.  
Article novè. Nomenament del president  
1. El president de la mancomunitat serà elegit pel ple d'aquesta, entre els seus membres, i per majoria absoluta.  
2. Podran ser candidats a la presidència tots i cadascun dels vocals que componen el ple, la candidatura dels quals siga presentada per, almenys, el 20% dels vocals.  
3. Si cap candidat no obté majoria absoluta en la primera votació, se celebrarà, una hora després, una segona votació, i resultarà elegit aquell que obtinga major nombre de vots. En el cas d'empat, resultarà elegit el de major edat.  
4. En el cas de destitució del president se seguirà el mateix procediment establert en la legislació vigent per a aquest supòsit.  
5. En el cas de renúncia del president se seguirà el mateix procediment establert en els números de l'1 al 3 per a la seua elecció.  
Article deu. Designació de vice-president  
La designació del càrrec de vice-president, que substituirà el president en cas d'absència, vacant o malaltia, es regirà per les mateixes normes establertes en l'article anterior.  
Article onze. Competències i atribucions del president  
1. Corresponen al president de la mancomunitat les següents competències:  
a) Dirigir el govern i administració de la mancomunitat.  
b) Convocar, presidir i alçar les sessions del ple, de la comissió de govern i de qualsevol altres òrgans municipals.  
c) Dirigir, inspeccionar i impulsar els serveis, obres i activitats de la mancomunitat.  
d) Ordenar pagaments, retre comptes i administrar els fons i béns de la mancomunitat.  
e) Retre anualment els comptes de l'administració del patrimoni.  
f) Disposar despeses dins dels límits de la seua competència.  
g) Exercir la direcció del personal de la mancomunitat.  
h) Formar el projecte anual del pressupost de la mancomunitat.  
i) Contractar obres, serveis i subministraments, sempre que la seua quantia no excedesca del 5% del límit general aplicable a la contractació directa, d'acord amb el procediment legalment establert.  
j) Posseir la representació de la mancomunitat en tota classe d'actes i negocis jurídics.  
k) Atorgar poders a procuradors per a comparèixer en juí i fora d'aquest.  
l) Visar, amb la seua signatura, els certificats que s'expedesquen dels actes i documents de la mancomunitat.  
m) Exercir quantes accions siguen necessàries per al bon funcionament dels serveis de la mancomunitat, i   
n) Totes aquelles que la normativa de règim local atribueix l'alcalde per al compliment de les atribucions que té conferides.  
2. El president pot delegar l'exercici de les seues atribucions, llevat la de convocar i presidir les sessions del ple i de la comissió de govern, i les enumerades en els apartats a), g) i k).  
Article dotze. Comissió de govern  
1. La comissió de govern està integrada pel president i un nombre de vocals no superior al terç del nombre legal d'aquests, nomenats i separats lliurement per aquell, i s'haurà de retre compte al ple.  
2. El vicepresident de la mancomunitat serà el membre nat de la comissió de govern.  
3. Correspon a la comissió de govern:  
a) L'assistència al president en l'exercici de les seues atribucions.  
b) Aprovar operacions financeres o de crèdit i concessions de quitaments i esperes, quan el seu import no excedesca del 5% dels recursos ordinaris del pressupost.  
c) Aprovar l'adquisició de béns i la transacció sobre aquests.  
d) Aprovar l'alienació o qualsevol altre acte de disposició de béns, quan la seua quantia no excedesca del 10% dels recursos ordinaris del pressupost.  
e) Aprovar la concessió de béns o serveis per més de cinc anys, sempre que la seua quantia no excedesca del 10% dels recursos ordinaris del pressupost.  
f) Estudiar i proposar la reforma dels estatuts de la mancomunitat.  
g) Gestionar i establir les normes d'utilització del patrimoni de la mancomunitat.  
h) Impulsar la realització dels fins de la mancomunitat establerts en l'article 3.  
i) Les atribucions que el president o altre òrgan municipal la delegue. No són delegables les atribucions reservades al ple en l'article 8, apartats a, b, d, g, k, l, i m.  
Article tretze. Règim de sessions del ple  
1. El ple funciona en règim de sessions ordinàries de periodicitat establerta o preestablerta i extraordinàries.  
2. El ple celebra sessió ordinària, com a mínim, una vegada al trimestre; i extraordinària, quan així ho decidesca el president, o ho sol·licite la quarta part, almenys, del nombre legal de vocals del ple. En aquest últim cas, la celebració d'aquest no podrà demorar-se per més de dos mesos des que fou sol·licitat.   
Article catorze. Convocatòria i constitució del ple  
1. Les sessions del ple han de convocar-se com a mínim amb cinc dies hàbils d'antelació. En la citació haurà de constar l'ordre del dia.  
2. El ple es constitueix vàlidament amb l'assistència d'un terç del nombre legal de membres d'aquest. El quòrum s'ha de mantenir durant tota la sessió.  
3. En tot cas, es requereix l'assistència del president i del secretari de la mancomunitat, o de qui legalment els substituesquen.  
Article quinze. Sistema d'acords  
1. Els acords del ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. Cal el vot favorable de la majoria absoluta del nombre legal de membres del ple, per a l'adopció dels acords en les següents matèries:  
a) Modificació dels Estatuts.  
b) Separació forçosa de membres per la mancomunitat.  
c) Aprovació de les ordenances i tarifes de caràcter general que afecten els usuaris dels serveis.  
d) Incorporació de nous membres.  
e) Dissolució de la mancomunitat.  
f) Concertar crèdits.  
g) Creació, estructura i règim de funcionament de la comissió de govern, si escau.  
h) L'assumpció dels nous serveis previstos en l'apartat j) de l'article tres, paràgraf segon, no prestats inicialment.  
i) Determinació de la forma de gestió dels serveis.  
j) L'aprovació de les aportacions econòmiques que han de realitzar els municipis mancomunats.   
k) L'aprovació del canvi de nom o seu de la mancomunitat.  
l) La determinació de l'aportació inicial que han de realitzar els municipis que s'adheresquen a la mancomunitat amb posterioritat a la seua constitució.   
m) Les restants matèries determinades per la llei.  
Article setze. Funcionaris amb habilitació de caràcter nacional  
1. Les funcions reservades per la llei als funcionaris amb habilitació de caràcter nacional, subescala de secretaria-intervenció, seran exercides per qui siga titular d'aquest lloc en l'agrupació per al manteniment de personal administratiu comú, formada per l'Ajuntament de Tales i la Mancomunitat Espadà-Millars.  
El lloc de tresoreria serà proveït d'acord amb la legislació vigent.  
Article disset. De la resta del personal  
1. La resta del personal de la mancomunitat serà seleccionat mitjançant els sistemes d'oposició, concurs-oposició, respectant, en tot cas, els principis constitucionals de publicitat, mèrit i capacitat.  
2. Fins que no es proveesquen les places convocades, aquestes es podran ocupar interinament, és a dir, provisionalment o amb personal laboral de caràcter temporal, segons les seues funcions, per les persones que, respectant els principis assenyalats en el paràgraf anterior, siguen oportunament seleccionades.  
3. Les places vacants s'hauran de traure a oferta d'ocupació pública en el primer trimestre de cada any.  
4. El nomenament i el règim de personal eventual, si s'escau, serà idèntic al previst per a les corporacions locals per la legislació vigent.  
Article divuit. Recursos econòmics  
La hisenda de la mancomunitat està constituïda pels següents recursos:  
a) Ingressos procedents del seu patrimoni, i altres de dret privat.  
b) Tributs propis, classificats en taxes, contribucions especials i impostos, i els recàrrecs exigibles sobre els impostos de les comunitats autònomes o d'altres entitats locals.  
c) Participacions en els tributs de l'Estat i de les comunitats autònomes.  
d) Subvencions i altres ingressos de dret públic.  
e) Preus públics.  
f) Els procedents d'operacions de crèdit.  
g) Multes i sancions.  
h) Les aportacions dels municipis mancomunats, i  
i) Qualsevol altre recurs que les disposicions legals que es dicten establesquen a favor de les mancomunitats.  
Article dinou. Ordenances fiscals  
1. Per a la imposició, exacció, liquidació i cobrament dels recursos enumerats en l'article anterior, la mancomunitat aprovarà ordenances fiscals corresponents als distints serveis, i aquestes ordenances tindran força obligatòria en tots els municipis integrants, després d'aprovades.  
2. Correspondrà als municipis facilitar a la mancomunitat tota la informació necessària per a la formació de padrons, altes, baixes i altres modificacions referides als contribuents afectats pels distints serveis que es presten, és a dir, que constituesquen fins regulats en els articles anteriors.  
3. La mancomunitat podrà en tot moment i pels seus mitjans, comprovar la veracitat i l'exactitud de les dades a què fa referència el número anterior.  
Article vint. Aportacions econòmiques  
Les aportacions de les entitats mancomunades podran ser per a cada exercici econòmic en la forma següent:  
a) Una quota principal, en funció de l'ús que cada entitat realitze dels serveis que es presten mancomunadament i no directament a l'usuari.  
Per a la determinació d'aquesta quota s'han d'aplicar les bases o mòduls següents: nombre d'habitatges, superfície del nucli urbà, metres lineals de carrers, volum dels seus pressupostos, consum realment efectuat, valor hora emprada i qualsevol altres factors que puguen computar-se en raó del servei o activitat prestada. Aquestes bases o mòduls podran aplicar-se aïlladament o conjuntament.  
b) Una quota complementària i obligatòria per atendre despeses generals de conservació, entreteniment i administració, s'utilitzen o no els serveis, en proporció al nombre d'habitants de dret de cada municipi segons l'últim padró anual.  
En el supòsit que el servei es preste directament a l'usuari, no procedeix l'aplicació dels apartats a) i b).  
c) Una quota extraordinària i obligatòria per atendre despeses d'aquest caràcter, aprovada pel ple.  
Article vint-i-u. Caràcter de les aportacions econòmiques  
Les aportacions dels municipis de la mancomunitat tenen la consideració de pagaments obligatoris i preferents per a les entitats mancomunades.  
Article vint-i-dos. Formes i terminis dels pagaments  
1. Les aportacions econòmiques dels municipis es faran en la forma i terminis que determine el ple, mitjançant l'aprovació, al començament de cada exercici, d'un calendari anual de pagaments.  
2. En el cas que algun municipi endarreresca o s'endarreresca en el pagament de la seua quota en més d'un mes, el president requerirà el pagament d'aquesta en el termini de deu dies naturals. Transcorregut l'esmentat termini sense haver efectuat el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, més un 20% en concepte de recàrrec de constrenyiment, més els interessos legals generats des del final del termini de pagament voluntari del deute, a càrrec de les quantitats que per qualsevol concepte foren liquidades a favor de l'ajuntament deutor, a fi que les lliure a la mancomunitat.  
3. Aquesta retenció és autoritzada expressament pels ajuntaments mancomunats, en el moment de l'aprovació d'aquests estatuts, sempre que s'adjunte el certificat de descobert en cada cas.  
4. El manteniment reiterat en situació de deutor a la mancomunitat per part d'una entitat local, serà causa suficient per a procedir a la seua separació definitiva, i es podran reclamar les quantitats degudes i les despeses derivades d'acord amb els apartats 2 i 3 d'aquest article.  
Es considera que hi ha manteniment reiterat de la situació de deutor, quan un municipi deixe de realitzar en termini cinc pagaments durant un exercici, o deu durant una legislatura.  
Per a la separació definitiva caldrà:  
a) Audiència prèvia de l'interessat.  
b) Acord del ple de la mancomunitat per majoria absoluta  
c) Ratificació, almenys, per igual nombre de les entitats mancomunades, excepte la que siga objecte de separació.  
Article vint-i-tres. Pressupost  
1. La mancomunitat aprovarà anualment un pressupost, d'acord amb el que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que com a màxim poden reconèixer, i dels drets amb venciment o que es prevegen realitzar durant el corresponent exercici econòmic.  
3. S'hauran d'incloure en el pressupost les inversions que es pretenen realitzar i també les fonts de finançament.  
Article vint-i-quatre. Patrimoni  
1. El patrimoni de la mancomunitat estarà integrat per tota classe de béns, drets i accions que legítimament adquiresca, bé en la seua constitució o amb posterioritat. Amb aquesta finalitat, haurà de formar-se un inventari d'acord amb el que estableixen les disposicions vigents en la matèria.  
2. La participació de cada entitat mancomunada en aquest patrimoni s'establirà tant inicialment com d'ara endavant en funció del nombre d'habitants de dret de cada entitat, segons l'últim padró anual.  
No obstant això, i ateses les característiques de les aportacions a la mancomunitat, podran ser tinguts en compte uns altres factors de ponderació.  
Article vint-i-cinc. Durada  
La mancomunitat es constitueix per temps indefinit.  
Article vint-i-sis. Modificació d'estatuts  
El procediment de modificació dels estatuts s'iniciarà per iniciativa pròpia de la mancomunitat, o a instància de qualsevol dels ajuntaments membres, i s'adaptarà al següent procediment:  
a) Aprovació de la corresponent iniciativa pel ple de la mancomunitat mitjançant el vot favorable de la majoria absoluta del nombre legal dels seus membres.  
b) Informació pública pel termini d'un mes, transcorregut el qual es trametrà el projecte, amb les possibles reclamacions, a fi que, en el termini d'un mes, la Generalitat Valenciana i la diputació provincial emeten el corresponent informe, i s'entendrà en sentit favorable si no són rebuts en l'esmentat període.  
c) Aprovació pels plens de tots els ajuntaments membres del projecte de reforma, redactat definitivament d'acord amb les possibles reclamacions i informes rebuts, mitjançant el vot favorable de la majoria absoluta del nombre legal dels seus membres.  
d) Tramesa de tota la documentació tramitada perquè l'òrgan competent de la comunitat autònoma dicte resolució que ordene la publicació de la modificació dels estatuts en el Diari Oficial de la Generalitat Valenciana.  
Article vint-i-set. Incorporació de nous membres  
1. Per a la incorporació a la mancomunitat d'un nou municipi caldrà:  
a) Acord plenari adoptat per la majoria absoluta dels membres de la corporació interessada, i  
b) Acord favorable de la majoria absoluta dels vocals del ple de la mancomunitat, en què s'indicarà l'aportació que els nous membres hagen d'efectuar i la representativitat en els òrgans de govern.  
2. L'aportació inicial dels municipis incorporats a la mancomunitat, després de la seua constitució, estarà determinada per una de les tres opcions següents, elegida per majoria absoluta del ple, tenint en compte les circumstàncies del moment:  
a) L'índex del patrimoni de la mancomunitat per habitant, multiplicat pel nombre d'habitants de dret de l'entitat que sol·licita la inclusió. El patrimoni que s'haurà de valorar serà l'existent en la data en què el ple aprove l'adhesió del nou membre.  
b) La quota que resulte de multiplicar per la quantitat a què fa referència l'apartat b) de l'article 20, pel nombre d'habitants de dret del municipi i per un nombre d'anys que no podrà excedir de cinc.  
c) Una aportació intermèdia entre les dues anteriors.  
La quota resultant de la valoració podrà ser exigida en el moment de la incorporació de l'entitat local a la mancomunitat, però no podrà quedar diferida per al supòsit de la dissolució o, si escau, separació de la mancomunitat.  
3. La incorporació es trametrà a l'òrgan competent de la Generalitat Valenciana.  
Article vint-i-vuit. Separació voluntària  
Per a la separació voluntària de la mancomunitat de qualsevol dels municipis que la integren, caldrà:  
a) Que ho sol·licite la corporació interessada, després de l'acord previ adoptat per majoria absoluta en el seu ple.  
b) Que estiga al corrent en el pagament de les seues aportacions.  
c) Haurà de pagar totes les despeses que s'originen per la separació i també la part del passiu contret per la mancomunitat al seu càrrec.  
La separació es farà efectiva mitjançant la presentació d'un certificat de l'acord municipal, i s'haurà d'aprovar la separació davant el ple de la mancomunitat.  
Article vint-i-nou. Liquidació per separació  
1. La separació d'una o diverses corporacions no obligarà el ple a practicar liquidació de la mancomunitat, i quedarà l'esmentat dret en suspens fins al dia de la dissolució d'aquesta data en la qual entrarà o entraran a participar en la part alíquota que li corresponga o corresponguen de la liquidació de béns de la mancomunitat.   
En el supòsit que l'aportació inicial estiga constituïda per elements del servei propis de l'ajuntament, la mancomunitat podrà, a la vista de les circumstàncies concurrents, fer efectiva totalment o parcialment la liquidació amb els mateixos elements aportats.  
2. Tampoc no podran, les corporacions separades, al·legar dret de propietat dels béns i serveis de la mancomunitat, encara que radique al seu terme municipal.  
3. Es trametrà a l'òrgan competent de la Generalitat Valenciana.  
Article trenta. Dissolució de la mancomunitat  
La mancomunitat es dissoldrà per alguna de les següents causes:  
a) Per desaparició del fi per a la qual fou creada.  
b) Quan així ho acorden el ple de la mancomunitat i els ajuntaments mancomunats, amb el vot favorable de la majoria absoluta legal dels seus membres, i  
c) Per dur-se a terme la prestació de serveis objecte d'aquesta, per l'Estat, comunitat autònoma o diputació provincial, per absorció de les competències municipals respectives.  
Article trenta-u. Procediment de dissolució  
1. La mancomunitat es dissoldrà quan concórreguen les causes previstes en els Estatuts o se separen els membres la presència dels quals siga imprescindible per al seu funcionament, i d'acord amb el procediment següent:  
a) El primer pas serà l'adopció de l'acord de dissolució per la majoria absoluta de cadascun dels plens dels municipis mancomunats.  
b) El ple aprovarà inicialment la dissolució de la majoria absoluta dels seus membres.  
c) L'acord plenari es trametrà per al seu informe preceptiu a la Diputació Provincial i a la Generalitat Valenciana. Aquests informes hauran de trametre's en el termini d'un mes, transcorregut el qual podrà entendre's complit l'esmentat tràmit.  
d) El ple sotmetrà l'acord de dissolució a informació pública durant un mes, mitjançant anuncis als taulers d'edictes dels ajuntaments i en el Diari Oficial de la Generalitat Valenciana. A la vista dels informes tramesos i, si escau, de les reclamacions presentades, el ple elevarà proposta d'acord d'aprovació definitiva als ajuntaments mancomunats.  
e) Els plens dels ajuntaments mancomunats hauran de ratificar l'acord de dissolució amb el vot favorable de la majoria absoluta del nombre legal dels seus membres.   
f) Finalment, es trametrà tota la documentació tramitada perquè l'òrgan competent de la comunitat autònoma dicte resolució, i ordenar la publicació de la dissolució de la mancomunitat en el Diari Oficial de la Generalitat Valenciana.  
2. A la vista dels acords municipals, el ple de la mancomunitat, en el termini de 30 dies següents a la recepció de la comunicació d'aquests, nomenarà una comissió liquidadora composta, almenys, pel president i quatre vocals. S'hi integrarà per complir les seues funcions assessores el secretari-interventor. Podrà igualment convocar a les seues reunions experts determinats, a l'efecte d'oir la seua opinió, o preparar informe o dictàmens en temes concrets de la seua especialitat.  
3. La comissió, en el termini no superior a tres mesos, farà un inventari de béns, serveis i drets de la mancomunitat; xifrarà els seus recursos, càrregues i dèbits, i relacionarà el seu personal. Després proposarà al ple de l'entitat l'oportuna distribució o integració d'aquests en els ajuntaments mancomunats, tenint en compte les mateixes dades que hagen servit per a la formació del patrimoni.  
4. La proposta, per ser aprovada vàlidament, requerirà el vot favorable de la majoria absoluta dels membres del ple de l'entitat. Després d'aprovada la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els drets de qualsevol ordre o naturalesa que aquest tinga en la mancomunitat.  
DISPOSICIó ADDICIONAL úNICA  
Els registres de les diverses entitats locals mancomunades tindran la consideració de registres delegats del de la mancomunitat als efectes d'entrada, eixida i presentació de documents.  
DISPOSICIONS TRANSITòRIES   
Primera  
Les reformes introduïdes en aquesta revisió dels estatuts de la mancomunitat, tindran efecte des de l'endemà a l'aprovació definitiva d'aquesta.  
DISPOSICIó FINAL úNICA  
En allò que no preveuen aquests estatuts, serà d'aplicació el que estableix la legislació per a les entitats locals.


Còpia Permalink ELI